《寇涉沮而东蹑之不及》
明代·区怀瑞

炬云千万缕，来往若乘风。赤散渚宫北，青归沮水东。

侦流饮马去，窥垒语乌同。纵有遗俘在，何堪论战功。

作者简介：广东高明人，字启图。少有才，为辅臣赵志皋所重。天启七年举人，授当阳县知县。时县邑残破不堪，莅任后设义仓，兴学校，招集逃亡，民得稍安，有政声。后补平山令，告归。有《趋庭稿》、《游燕草》、《游滁草》等。